KIRJALLINEN KYSYMYS E-2612/01 esittäjä(t): Bernd Lange (PSE) komissiolle. Sisäinen energiapolitiikka.



Virallinen lehti nro 115 E , 16/05/2002 s. 0135 - 0135



KIRJALLINEN KYSYMYS E-2612/01 esittäjä(t): Bernd Lange (PSE) komissiolle (27. syyskuuta 2001) Aihe: Sisäinen energiapolitiikka Energiaa säästävien ja uusiutuvia energialähteitä käyttävien tekniikoiden kehittyessä saan yhä enemmän EU:n sisäistä energiapolitiikkaa koskevia kysymyksiä. 1. Kuinka monta ajoneuvoa on kunkin EU:n toimielimen käytössä? Onko polttoaineen kulutus valintaperuste ajoneuvoja hankittaessa? Kuinka paljon polttoainetta ajoneuvot kuluttavat ja kuinka suuria ovat niiden hiilidioksidipäästöt? 2. Käyttämällä kevytöljyä ja bensiiniä säästäviä renkaita voidaan erityisesti pitkillä matkoilla säästää jopa viisi prosenttia kuluista. Onko nämä seikat jo otettu huomioon ajoneuvoissa? Jos ei ole, suunnitteleeko komissio kevytöljyn ja bensiiniä säästävien renkaiden käyttöönottoa EU:n toimielinten ajoneuvoissa? 3. Ammattikuljettajille järjestetään polttoaineiden säästämistä koskevia kursseja. Osallistuvatko EU:n toimielinten ajoneuvojen kuljettajat tällaiseen koulutukseen? 4. Lisäksi biomassan, aurinkolämmön ja polttokennojen käytöllä voidaan vähentää hiilidioksidipäästöjä huomattavasti. Kuinka paljon näitä tekniikoita käytetään EU:n toimielimissä? Neil Kinnockin komission puolesta antama vastaus (27. marraskuuta 2001) Muiden toimielimen käytössä olevien ajoneuvojen osalta arvoisaa parlamentin jäsentä kehotetaan kääntymään suoraan kyseisten toimielinten puoleen. 1. Tammikuun 1. päivänä 2001 komission käytössä oli Brysselissä 105 ajoneuvoa mukaan luettuina 2 kuorma-autoa, 2 linja-aitoa ja 15 pakettiautoa postin kuljettamiseen. Nykyisten ajoneuvojen keskimääräinen polttoaineenkulutus on 15 litraa 100 kilometrillä. Ajoneuvojen valinta perustuu uusiin hinta/laatu -suhteisiin, ja ajoneuvot täyttävät uusimmat päästöstandardit (EURO 3 ja 4) samoin kuin polttoaineen kulutusta koskevat parhaat käytänteet. 2. Komission ajoneuvojen renkaat vaihdetaan joka kuudes kuukausi (vuodenajasta riippuen). Tämä toimenpide vähentää merkittävästi polttoaineen kulutusta. Ostetut ajoneuvot on varustettu polttoaineen kulutusta säästävillä renkailla. 3. Komission autonkuljettajat saavat säännöllistä ja järjestelmällistä ammatillista ajokoulutusta hyväksytyssä autokoulussa, ja siihen sisältyy erityinen taloudellista ajoa koskeva osa. 4. Ympäristöystävällisen taloudenpidon osana komissio kannustaa käyttämään vaihtoehtoisia liikennemuotoja (polkupyörien tarjoaminen komission henkilöstön käyttöön, polkupyörien käytön edistäminen muuttamalla komission pysäköintialueita, Brysselin julkisesta liikenteestä vastaavien viranomaisten (STIB) kanssa tehty sopimus reitistä komission rakennusten ja Zaventemin kansallisen lentoaseman välillä, pääasiassa kaupunkikäyttöön tarkoitettujen sähköajoneuvojen ostaminen, jne.) 5. Tähän mennessä komission ajoneuvoihin ei sisälly biomassalla, aurinkolämmöllä tai polttokennoilla kulkevia ajoneuvoja. Arvoisa parlamentin jäsen tietänee, että nämä tekniikat merkitsevät huomattavasti korkeampia seuranta- ja huoltokuluja. Lisäksi ainakaan Belgiassa sääolot eivät suosi aurinkolämmön käyttöä. Komissio on kuitenkin ostanut neljä sähkökäyttöistä päästövapaata ajoneuvoa, joita käytetään liikuttaessa Brysselissä olevien toimistojen ja muiden tilojen välillä, ja se suunnittelee ostavansa kaksi lisää.